<classify> ZAIDI ya shule 300 za Serikali zilizopo vijijini zitapata kompyuta na kuunganishiwa mtandao intaneti kupitia programu ya pamoja kati ya Kampuni ya Vodacom na Mfuko wa Mawasiliano kwa Wote UCSAF.Lengo la programu hiyo ni kuwezesha shule hizo kuunganishwa na mfumo wa kidigitali wa shule Tanzania, katika juhudi za kukuza elimu nchini. Tayari programu hiyo imeanza kunufaisha shule 10 mkoani Simiyu baada ya Vodacom kutoa kompyuta na kipanga njia Router zenye thamani ya zaidi ya Sh milioni 48 ikiwa kama sehemu ya mpango wake wa kusaidia ukuaji wa sekta ya elimu nchini.Akizungumza juzi wakati wa zoezi la utoaji wa vifaa hivyo kwa Shule ya Sekondari ya Simiyu iliyopo mkoani Simiyu, Naibu waziri wa Uchukuzi na Mawasiliano, Atashasta Nditiye alisema mchango wa kompyuta unaenda mbali katika kuunga mkono agizo la serikali la kukuza maendeleo ya kijamii vijijini na mijini Tanzania kupitia mfumo wa mawasiliano.Vodacom imekuwa mshirika wa serikali katika maendeleo. Nina furahi kuona ushirika huu katika utekelezaji wa mradi wa serikali wa kuunganishwa kwa shule za umma nchini katika mfumo wa kidigitali. Tunashukuru sana kwa mchango huu na tunataka kampuni zingine kuiga zoezi hili katika kusaidia sekta ya elimu, alisema Nditiye huku akieleza kuwa kufurahishwa na jitihada hizo zitakazonufaisha zaidi ya shule 300 zilizopo vijijini.Naye Mkurugenzi wa Taasisi ya Vodacom Foundation, Rosalynn Mworia alisema mpango huo ni sehemu ya ajenda ya kukuza mafunzo bora nchini Tanzania. Kompyuta hizo pia zitawezesha shule hizo kuunganishwa mfumo wa upatikanaji wa elimu kwa njia ya kidigitali kupitia mtandao wa Vodacom.Kaimu Mkurugenzi Mtendaji wa UCSAF Justina Mashiba alisema, Tunajivunia kufanya kazi na Vodacom kuhakikisha mpango huu unafanikiwa kwa kuunganisha shule zote za umma na upatikanaji wa mtandao ili kutumia kikamilifu vifaa vya teknolojia ya habari na mawasiliano. Hafla hiyo ilikuwa ni sehemu ya awamu ya kwanza ya michango ya kompyuta inayotolewa na Vodacom Foundation na UCSAF kwa shule za umma nchini.  <topic>: kitaifa 